Sojuz MS-09

Sojuz MS-09 bola ruská kozmická loď typu Sojuz. Dňa 6. júna 2018 vyštartovala z kozmodrómu Bajkonur k Medzinárodnej vesmírnej stanici (ISS), kam dopravila troch členov Expedície 56. Potom zostala u ISS ako záchranná loď až do decembra 2018, kedy sa s ňou rovnaká trojica kozmonautov vrátila späť na Zem.
Priebeh letu.
Sojuz MS-09 úspešne vyštartoval dňa 6. júna 2018 o 11:12:39,519 svetového času (UTC) pomocou nosnej rakety Sojuz-FG z kozmodrómu Bajkonur. Približne po deviatich minútach od štartu bola kozmická loď navedená na počiatočnú obežnú dráhu Zeme. Po dvoch dňoch letu, 8. júna o 13:01:08 UTC, sa loď pripojila k spojovaciemu uzlu modulu Rassvet na Medzinárodnej vesmírnej stanici (ISS). Posádka prešla na stanicu a zapojila sa do práce Expedície 56.
Dňa 30. augusta 2018 došlo k zisteniu malého úniku vzduchu z ISS. Ako zdroj úniku bola čoskoro odhalená asi 2-mm dierka v orbitálnom module Sojuzu MS-09, ktorú sa posádke Expedície 56 podarilo utesniť a únik vzduchu zastaviť. Bolo potvrdené, že nešlo o zásah mikrometeoroidom, ale dierka bola navŕtaná. Následne sa objavili špekulácie o chybe pri výrobe a potom aj o údajnej sabotáži americkou časťou posádky ISS. Ruská strana však priznala, že pracovník spoločnosti Energija omylom vyvŕtal malý otvor do steny lode na nesprávnom mieste a aby svoju chybu zakryl, dierku zalepil. Kozmická loď tak prešla kontrolou tesnosti, ale zmes po vyše dvoch mesiacoch na obežnej dráhe skrehla, popraskala a začala sa droliť. S neoverenými informáciami o sabotáži americkou časťou posádky prišiel ruský denník Kommersant. Dôvodom, ktorý mal k tomu Američanov viesť, mali byť neupresnené zdravotné problémy jedného z astronautov. Kvôli nim vraj chceli zámerným poškodením Sojuzu vyvolať nutnosť urýchleného návratu na Zem. Pokiaľ by posádka musela opustiť ISS z dôvodu zdravotných problémov a nie kvôli technickej poruche, musela by americká strana novú kozmickú loď zaplatiť. Pri evakuácii by poškodený orbitálny modul Sojuzu MS-09, ako aj pri bežnom návrate, zhorel v atmosfére a na vyvŕtaný otvor by sa neprišlo. K situácii sa vyjadril aj veliteľ Expedície 56 Andrew Feustel: "„Môžem jednoznačne povedať, že posádka na obežnej dráhe s tým nemá nič spoločné, bez akýchkoľvek pochybností. A myslím si, že je to hanba a tiež je to trošku ponižujúce, že niekto mrhá čas rozprávaním o tom, že by do toho mohla byť posádka nejako zapojená.“"
Dňa 11. decembra 2018 uskutočnili dvaja ruskí kozmonauti Oleg Kononenko, veliteľ Sojuzu MS-11, a Sergej Prokopiev výstup do otvoreného vesmíru, ktorého cieľom bolo preskúmať orbitálny modul kozmickej lode Sojuz MS-09, odobrať vzorky z poškodeného miesta a opätovne ho zaistiť termálnym plášťom. Samotný výstup bol technologicky aj fyzicky náročný. Aby mohli kozmonauti skontrolovať vonkajšiu stenu pretlakovej kabíny Sojuzu, museli sa prestrihať a prepárať najprv cez ochranný štít proti mikrometeoroidom a tiež cez vrstvy tepelnej ochrany. Podobná operácia sa v otvorenom vesmíre predtým neuskutočnila. Pri pohybe mimo stanice totiž kozmonauti využívajú madlá, ktorých sa môžu chytiť alebo s k nim pripnúť. Na Sojuze ale madlá nie sú, takže bolo potrebné využiť ruský teleskopický manipulátor Strela. K nemu si Oleg Kononenko pripojil nohy, zatiaľ čo Sergej Prokopiev ovládal celý manipulátor. Následne sa Kononenko dostal cez všetky krycie vrstvy, preskúmal vonkajšiu stenu pretlakovej kabíny a z okolia diery odobral kontrolné stery. Výstup dvojice kozmonautov trval 7 hodín a 45 minút. Kononenko a Prokopiev zistili, že poškodené miesto na orbitálnom module Sojuzu nepredstavuje pre posádku ISS žiadne nebezpečenstvo a nebude ohrozovať bezpečnosť posádky ani pri návrate Sojuzu MS-09 späť na Zem.
Sojuz MS-09 sa 20. decembra 2018 o 01:40:22 UTC s rovnakou trojicou odpojil od stanice a ešte v ten istý deň o 05:02:48,7 UTC úspešne pristál v zasneženej kazašskej stepi, juhovýchodne od Džezkazganu.